KOMMISSIONENS FORORDNING (EF) Nr. 593/97 af 25. marts 1997 om indførelse af en midlertidig antidumpingtold på importen af ubearbejdet, ulegeret zink med oprindelse i Polen og Rusland

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 7 og 23,

efter konsultation i Det Rådgivende Udvalg, og

ud fra følgende betragtninger:

A. PROCEDURE

(1) Den 9. juni 1995 gav Kommissionen ved en meddelelse offentliggjort i De Europæiske Fællesskabers Tidende (3) underretning om indledning af en antidumpingprocedure vedrørende indførslen af ubearbejdet, ulegeret zink med oprindelse i Kasakhstan, Polen, Rusland, Ukraine og Usbekistan og indledte en undersøgelse.

(2) Proceduren indledtes som følge af en klage indgivet af Eurometaux (Association Européenne des Métaux), der handlede på vegne af producenter i Fællesskabet, hvis samlede produktion af ubearbejdet, ulegeret zink hævdedes at udgøre størstedelen af den samlede produktion i Fællesskabet af den pågældende vare.

Klagen indeholdt bevis for, at der fandt dumping sted af varen med oprindelse i ovennævnte lande, og at der forvoldtes væsentlig skade som følge heraf; disse beviser fandtes tilstrækkelige til at begrunde indledningen af en procedure.

(3) Kommissionen underrettede officielt de producenter, eksportører og importører, som den vidste var berørt af sagen, samt repræsentanterne for eksportlandene og klageren og gav de berørte parter lejlighed til at tilkendegive deres mening skriftligt og til at anmode om at blive hørt mundtligt.

(4) Myndighederne i eksportlandene, en række producenter i de pågældende lande og importører i Fællesskabet tilkendegav deres mening mundtligt og skriftligt. Alle parter, som anmodede herom, blev hørt mundtligt.

(5) Kommissionen sendte spørgeskemaer til alle parter, den vidste var berørt af sagen, og modtog detaljerede oplysninger fra de klagende producenter i Fællesskabet, visse producenter i Kasakhstan, Polen, Ukraine og Usbekistan. Ingen russiske producenter samarbejdede i forbindelse med undersøgelsen.

(6) Kommissionen indhentede og efterprøvede alle oplysninger, som den anså for nødvendige med henblik på at træffe en foreløbig afgørelse, og aflagde kontrolbesøg hos:

a) producenter i Fællesskabet

- Union Minière, Bruxelles, Belgien

- Outokumpu, Kokkola, Finland

- Metaleurop, Fonteneay-sous-Bois, Frankrig

- Ruhrzink, Datteln, Tyskland

- Enirisorse, Rom og Portovesme, Italien

- Pertusola Sud, Rom, Italien

b) producenter/eksportører i Polen

- Huta Cynku »Miasteczko Slaskie«, Miasteczko Slaskie

- Kombinat Gorniczco-Hutniczy Boleslaw, Bukowno.

(7) Dumpingundersøgelsen omfattende perioden fra den 1. april 1994 til den 31. marts 1995 (i det følgende benævnt »undersøgelsesperioden«).

Geografisk omfattede undersøgelsen det udvidede fællesskab med 15 medlemsstater.

(8) På grund af mængden og kompleksiteten af de indhentede og undersøgte oplysninger oversteg undersøgelsen den normale varighed, der er fastsat i artikel 6, stk. 9, i Rådets forordning (EF) nr. 3283/94 (4) ændret ved forordning (EF) nr. 1251/95 (5), i henhold til hvilken denne procedure blev indledt.

B. DEN VARE, DER ER OMFATTET AF UNDERSØGELSEN, OG SAMME VARE

1. Den vare, der er omfattet af undersøgelsen

(9) Den vare, der er omfattet af klagen, og for hvilken proceduren er åbnet, er ubearbejdet, ulegeret zink. Ubearbejdet, ulegeret zink fremstilles i forskellige renhedsgrader: »Super High Grade« (SHG), som har et indhold af zink på mindst 99,99 % »High Grade« (HG), som har et indhold af zink på mindst 99,95 %, og »Good Ordinary Brand« (GOB), som har et indhold af zink på mindst 98,5 %.

(10) De forskellige kvaliteter af zink henhører under henholdsvis KN-kode 7901 11 00 (ulegeret zink, med indhold af zink på 99,99 vægtprocent og derover), 7901 12 10 (ulegeret zink, med indhold af zink på 99,95 vægtprocent og derover, men under 99,99 vægtprocent) og 7901 12 30 (ulegeret zink, med indhold af zink på 98,5 vægtprocent og derover, men under 99,95 vægtprocent). Alle de af proceduren omfattede kvaliteter af zink har stor lighed med hinanden. Disse kvaliteter er ens for så vidt angår deres essentielle fysiske og tekniske egenskaber (mindste zinkindhold for alle kvaliteter: 98,5 %). De er også ens for så vidt angår deres vigtigste anvendelsesformål.

(11) Forskellige processer anvendes til at fremstille ubearbejdet, ulegeret zink, men de vigtigste er den elektrolytiske forarbejdningsmetode og Imperial Smelting-processen. Forskelle i de anvendte produktionsprocesser har imidlertid ingen større indflydelse på den færdige vares fysiske og tekniske egenskaber.

(12) Den industrielle anvendelse af ubearbejdet, ulegeret zink varierer sædvanligvis ikke efter indholdet af urenheder. Alle tre kvaliteter, som er omfattet af proceduren, (SHG, HG og GOB) anvendes direkte af industrielle brugere, dvs. uden rensning, til varmgalvanisering (korrosionsbeskyttelse af rør, metalplader osv.) og til fremstilling af messing og andre legeringer. Kun ved anvendelse i støbelegeringerne og til kontinuerlig galvanisering er der behov for SHG-kvalitet. Kommissionen har derfor konkluderet, at de tre kvaliteter i meget høj grad er udskiftelige.

(13) Markedet for ubearbejdet, ulegeret zink er et verdensomspændende råvaremarked. Priser for alle kvaliteter er forbundet med de daglige prisnoteringer på London Metal Exchange (LME) hvor SHG-prisen fastsættes på grundlag af udbud og efterspørgsel på verdensplan.

2. Samme vare

(14) Undersøgelsen viste, at ubearbejdet, ulegeret zink, der solgtes på det polske hjemmemarked, har tilsvarende grundlæggende egenskaber og anvendelsesformål som den vare, der eksporteres fra Polen og Rusland til Fællesskabet. Ligeledes har ubearbejdet, ulegeret zink fremstillet af erhvervsgrenen i Fællesskabet og solgt på fællesskabsmarkedet tilsvarende grundlæggende egenskaber og anvendelsesformål som den vare, der eksporteres fra Fællesskabet til de pågældende lande.

(15) Følgelig anses ubearbejdet, ulegeret zink solgt i Polen, zink eksporteret fra Polen og Rusland til Fællesskabet samt zink fremstillet og solgt i Fællesskabet som samme vare, jf. artikel 1, stk. 4, i forordning (EF) nr. 384/96 (i det følgende benævnt grundforordningen).

C. DUMPING

1. Kasakhstan, Ukraine, Usbekistan

(16) Kommissionen fandt det unødvendigt at fastslå, om der fandt dumping sted af ubearbejdet, ulegeret zink med oprindelse i Kasakhstan, Ukraine og Usbekistan, da den skade, der forårsagedes af denne import, ansås for ubetydelig under hensyntagen til det under undersøgelsen konstaterede forbrug i Fællesskabet (6).

2. Polen

(17) Da inflationen i Polen ansås for betydelig i undersøgelsesperioden, fastsattes den normale værdi på månedlig basis. De eksportpriser, der anvendtes i dumpingberegningerne, fastsattes følgelig også på månedlig basis.

a) Normal værdi

(18) For en polsk producent konstateredes det, at der kunne sælges rentabelt på hjemmemarkedet i tilstrækkelige mængder gennem hele undersøgelsesperioden. De månedlige normale værdier fastsattes derfor på grundlag af de priser, der faktisk blev betalt eller skulle betales i almindelig handel af uafhængige kunder på det polske marked.

(19) For den anden polske producent konstateredes det, at der var et utilstrækkeligt rentabelt salg i to måneder af undersøgelsesperioden. I overensstemmelse med artikel 2, stk. 3, i grundforordningen beregnedes den normale værdi for disse måneder derfor på grundlag af produktionsomkostningerne (behørigt justeret i overensstemmelse med artikel 2, stk. 5, i grundforordningen) plus et rimeligt beløb til dækning af salgs- og administrationsomkostninger og andre generalomkostninger samt fortjeneste. For de resterende ti måneder fastsattes den normale værdi på grundlag af de priser, der var betalt eller skulle betales i normal handel af uafhængige kunder på det polske marked.

(20) For begge de polske producenter, som samarbejdede, fandtes det nødvendigt at se bort fra salget til visse polske handelsselskaber, der var angivet som hjemmemarkedssalg, da de pågældende varers endelige bestemmelsessted var uden for Polen. Desuden sås der bort fra en producents salg til en forbunden kunde, da priserne ansås for upålidelige på grund af forbindelsen mellem parterne.

b) Eksportpris

(21) De månedlige gennemsnitlige eksportpriser fastsattes på grundlag af priser, der betaltes eller skulle betales for varen ved salg fra eksportlandet til Fællesskabet. Nogle få salg blev imidlertid ikke medtaget i beregningen, da det ikke var muligt at fastslå deres endelige bestemmelsessted med sikkerhed.

c) Sammenligning

(22) I overensstemmelse med artikel 2, stk. 10, i grundforordningen sammenlignedes de månedlige gennemsnitlige normale værdier med de månedlige gennemsnitlige eksportpriser ab fabrik, idet der, når dette var begrundet, toges hensyn til forskelle, som påvirkede prisernes sammenlignelighed.

(23) Begge samarbejdende polske selskaber anmodede om en justering for kreditomkostninger, og dette indrømmedes i det omfang, det var berettiget. Et selskab anmodede om en justering for skatter på importerede råvarer, der godtgjordes ved eksport af den pågældende vare (toldgodtgørelse). Dette indrømmedes i det omfang, der blev fremlagt tilfredsstillende dokumentation herfor.

(24) En justering, som var ønsket for forskelle i handelstrin, blev ikke tilstået, da Kommissionen ikke modtog underbyggede beviser for, at disse forskelle ville påvirke priserne og prissammenligneligheden som krævet i henhold til artikel 2, stk. 10, litra d), i grundforordningen. Desuden påviste de pågældende selskaber ingen konsekvente og tydelige forskelle i funktioner mellem de parter, der hævdedes at befinde sig på forskellige handelstrin.

(25) Tilsvarende kunne en anmodning fra et af selskaberne om en justering for mængdeforskelle ikke imødekommes, da de beviser, der var indgivet under efterprøvningen, viste, at det pågældende selskab ikke anvendte nogen konsekvent rabatpolitik for mængdemæssige forskelle.

d) Dumpingmargen

(26) De månedlige dumpingmargener fastsattes på grundlag af en sammenligning af vejede gennemsnitlige normale værdier med vejede gennemsnitlige eksportpriser for hver måned i undersøgelsesperioden. Sammenligningen viste, at der i hver måned fandt dumping sted.

(27) Da de fastsatte dumpingmargener for hver måned varierede, fastsattes en vejet gennemsnitlig dumpingmargen for undersøgelsesperioden. Udtrykt i procent af de pågældende eksportørers pris, frit Fællesskabets grænse, er dumpingmargenerne:

>TABELPOSITION>

e) Ikke samarbejdende producenter/eksportører

(28) For de polske producenter/eksportører, som ikke gav sig til kende eller ikke besvarede spørgeskemaet, fandt Kommissionen, at det ville udgøre en belønning for manglende samarbejde, hvis dumpingmargenen for disse selskaber var lavere end den højeste margen, der fastsattes for de to samarbejdende eksportører/producenter. På dette grundlag fastsattes følgende dumpingmargen:

>TABELPOSITION>

3. Rusland

a) Analogt land

(29) Da Rusland anses for at være et land uden markedsøkonomi, måtte der vælges et analogt land med markedsøkonomi med henblik på fastsættelsen af den normale værdi. Polen blev foreslået af klageren og fandtes at være et rimeligt valg, da zinkproduktionsprocessen og adgangen til råvarer og disses karakter forekom sammenlignelige i Rusland og Polen. Desuden fastsloges det, at der ikke forefandtes nogen betydelige toldmæssige eller andre importrestriktioner i Polen i undersøgelsesperioden. Tilsyneladende forekom der også en tilstrækkelig konkurrence på hjemmemarkedet, og de polske priser for den pågældende vare var baseret på LME. Endelig fastslog Kommissionen, at den samme vare solgtes i repræsentative mængder (mere end 70 % i mængde) og i almindelig handel på det polske marked sammenlignet med den russiske eksport til EF.

Der er ikke modtaget bemærkninger til valget af Polen som analogt land fra nogen producent/eksportør i Rusland eller fra de russiske myndigheder.

b) Normal værdi

(30) Da en af de polske producenter ifølge uafhængige kilder anvendte en produktionsproces, som var identisk med den, der anvendtes af de fleste russiske producenter, fastsattes den normale værdi på grundlag af denne producents priser og omkostninger.

Da den normale værdi for Polen fastsattes på månedligt grundlag, fastsattes den normale værdi for Rusland på samme måde.

c) Eksportpris

(31) Da ingen af de russiske eksportører samarbejdede i forbindelse med proceduren (se betragtning 5), fastsattes eksportpriserne på grundlag af de foreliggende faktiske oplysninger i overensstemmelse med artikel 18 i grundforordningen.

Følgelig fastsattes månedlige gennemsnitlige eksportpriser på grundlag af oplysninger fra Eurostat for Fællesskabet med tolv medlemsstater og af importstatistikker fra Østrigs, Finlands og Sveriges statistiske kontorer.

d) Sammenligning

(32) Af hensyn til en rimelig sammenligning sammenlignedes normale værdier og eksportpriser leveret grænse. Yderligere justeringer fandtes ikke hensigtsmæssige eller nødvendige.

e) Dumpingmargen

(33) De månedlige dumpingmargener fastsattes på grundlag af en sammenligning af vejede gennemsnitlige normale værdier med vejede gennemsnitlige eksportpriser for hver måned i undersøgelsesperioden. Sammenligningen viste, at der i hver måned havde fundet dumping sted.

(34) Da de for hver måned fastsatte dumpingmargener var forskellige, fastsattes en vejet gennemsnitlig dumpingmargen for undersøgelsesperioden. Udtrykt i procent af prisen, frit Fællesskabets grænse, var enhedsdumpingmargenen for hele landet 7,4 %.

D. ERHVERVSGRENEN I FÆLLESSKABET

(35) Undersøgelsen har bekræftet at de seks klagende fællesskabsproducenter tegner sig for størstedelen, nemlig 54 % (7) af den samlede produktion i Fællesskabet af ubearbejdet, ulegeret zink. Ud over de fællesskabsproducenter, der repræsenteres af klageren har Kommissionen kendskab til mindst fire andre producenter i Fællesskabet. Selv om de ikke samarbejdede i forbindelse med undersøgelsen, har Kommissionen ikke modtaget nogen indsigelse mod proceduren fra de pågældende fire selskaber.

(36) På dette grundlag har Kommissionen fastslået, at de seks klagende producenter i Fællesskabet, som samarbejdede fuldt ud med undersøgelsen, udgør erhvervsgrenen i Fællesskabet, jf. artikel 4, stk. 1, i grundforordningen.

E. SKADE

1. Indledende bemærkninger

LME's rolle og dens indflydelse på fællesskabsmarkedet for zink

(37) London Metal Exchange er et råvaremarked, hvor prisen på zink fastsættes dagligt på grundlag af udbud af og efterspørgsel efter dette metal på verdensplan. Eksistensen af dette system betyder, at en producent af et LME-godkendt SHG-mærke normalt til enhver tid kan finde en køber til sin vare, om end med den ulempe, at transaktionen (af de nedenfor anførte årsager) er mindre attraktiv end et direkte salg til industrikunder.

(38) De LME-godkendte lagre fungerer også som eksterne lagerfaciliteter, hvor en producent kan konvertere sin produktion til oplagsbeviser og derved skaffe likvide midler samt tilbagekøbe sin oplagrede produktion, hvis dette er nødvendigt. LME's oplagsbevissystem fungerer derfor som en slags bundpris for zinkproducenterne, om end det gør sig gældende, at efterhånden som de LME-godkendte lagre vokser (oplysninger om lagre i LME-godkendte oplagringssteder er offentligt tilgængelige), presses den daglige noterede pris for zink nedad som følge af den stigende viden om udbuddets størrelse. Det er i denne forbindelse værd at bemærke, at de globale lagre i LME-godkendte oplagringssteder (8) er steget fra 152 000 tons ved udgangen af 1991 til 1 019 000 tons ved slutningen af undersøgelsesperioden.

(39) direkte salg fra zinkraffineringsfirmaer til industrielle brugere finder normalt sted til en pris, der ligger over LME-noteringerne. Fra metalbrugernes synsvinkel kan betalingen af denne overpris berettiges af følgende overvejelser: skønt industrielle brugere af zink kan købe fra et LME-godkendt lager, vil de stadig skulle betale transportomkostninger fra lageret (der ikke nødvendigvis er beliggende optimalt for køberen) samt mæglerhonorarer for købet af SHG-zinken; de ved ikke, hvilket zinkmærke de vil få; afhængigt af, hvor længe varen har været oplagret i det LME-godkendte lager, kan der også være tale om en vis grad af oxidation. Tilsammen udgør disse faktorer normalt en tilstrækkelig forhindring i forhold til et direkte køb fra en anerkendt zinkproducent og berettiger betalingen af en overpris. Som tidligere nævnt står dette permanente afsætningssted desuden kun til rådighed for zink af SHG-kvalitet og ikke for HG- eller GOD-varer (skønt HG- og GOB-priserne under normale konkurrencemæssige forhold næsten altid er knyttet til LME-noteringsprisen for SHG).

2. Samlet forbrug på fællesskabsmarkedet

(40) Det åbenbare forbrug af ubearbejdet, ulegeret zink i Det Europæiske Fællesskab har været forholdsvist stabilt gennem de seneste år: 1 854 000 tons i 1991, 1 813 000 tons i 1992, med et svagt fald i 1993 (1 758 000 tons), fulgt af en svag stigning i 1994 (1 905 000 tons). Det samlede EF-forbrug af ubearbejdet, ulegeret zink udgjorde i undersøgelsesperioden 2 037 800 tons.

3. Kumulativ vurdering af dumpingimportens virkning

(41) I henhold til artikel 3, stk. 4, i grundforordningen kan virkningen af importen fra mere end ét land, der på samme tid er omfattet af en antidumpingundersøgelse, vurderes kumulativt, hvis det bl.a. fastslås, at den indførte mængde fra hvert land ikke er ubetydelig. Importen af varer med oprindelse i Polen og Rusland kan ikke anses for ubetydelig, da disse landes respektive markedsandele ligger over den grænse på 1 %, der er fastsat i artikel 5, stk. 7, i grundforordningen.

(42) Det fremgik af undersøgelsen, at de dumpede varer konkurrerer indbyrdes og med fællesskabserhvervsgrenens varer. Zink fra såvel Rusland som Polen var hovedsagelig af GOB- og HG-kvalitet, egnet til varmegalvanisering og fremstilling af messing. Importerede varer fra begge lande konkurrerer direkte med hinanden og med SHG-, HG- og GOB-zink fremstillet af erhvervsgrenen i Fællesskabet. Dumpingimporten fra Rusland og Polen udviser tilsvarende prisfastsættelsesadfærd.

(43) På dette grundlag finder Kommissionen, at kravene i artikel 3, stk. 4, i grundforordningen er opfyldt, og at virkningerne af importen fra Polen og Rusland følgelig bør vurderes kumulativt.

4. Dumpingimportens omfang og markedsandel

(44) Importen af den pågældende vare fra Rusland og Polen til Fællesskabet er steget fra 19 683 tons i 1991 til 66 004 tons i 1992, til 123 821 tons i 1993, udgjorde 103 653 tons i 1994 og 107 572 tons i undersøgelsesperioden (dvs. en samlet stigning på 547 % over fire år). Mellem 1991 og udgangen af undersøgelsesperioden er dumpingimporten derfor vokset i såvel absolutte som relative tal, og disse stigninger forekommer betydelige.

(45) Markedsandelen for ubearbejdet, ulegeret zink fra Rusland og Polen steg fra 1,06 % i 1991 til 5,28 % i undersøgelsesperioden.

5. Prisunderbud og andre prismæssige virkninger

(46) For at fastslå om de eksporterende producenter underbød fællesskabsproducenternes priser i undersøgelsesperioden foretoges der en prissammenligning på grundlag af fællesskabserhvervsgrenens priser til industrielle brugere og salg foretaget til industrielle brugere af eksportørerne, varerne overgået til fri omsætning i Fællesskabet.

(47) Fællesskabserhvervsgrenens priser fastsattes på grundlag af de månedlige gennemsnitlige LME-priser for undersøgelsesperioden plus en faktor på 3 % til dækning af kurssikrings- og zinkprissikringsomkostninger, der sædvanligvis er forbundet med fremstilling og salg af raffineret zink. Det fandtes pålideligt at afspejle den faktiske handelspris for zink beregnet for forbrug af industrielle brugere.

Sikring skal forstås som et middel, hvormed en part, der beskæftiger sig med køb (zinkkoncentrater) eller salg (ubearbejdet, ulegeret zink) af råvarer i store mængder til senere levering, sikrer sig mod ugunstige ændringer af prisen på sådanne råvarer ved at indgå i kompenserende ordninger eller opvejende transaktioner på den anden side.

Da ethvert køb af zinkkoncentrat og salg af ubearbejdet, ulegeret zink normalt er baseret på LME's daglige noteringspris, som altid er i dollars, må erhvervsgrenen i Fællesskabet også sikre sin salg mod bevægelser i deres fakturerede valuta over for dollaren for ethvert fremtidigt salg, hvorom der er indgået kontrakt.

Metoden baseret på LME-priser, valgtes, fordi fakturapriser i betragtning af zinkmarkedets natur er en mindre pålidelig rettesnor for handelspriserne fra dag til dag. Den fakturerede pris vedrører ofte en pris, der aftaltes, da ordren først blev modtaget, og svarer derfor til LME-prisen på ordretidspunktet og ikke til en værdi ved afslutningen af transaktionen, som i stedet vil være baseret på den seneste LME-notering.

(48) På dette grundlag har undersøgelsen af den russiske og polske dumpingimports pris vist et konsekvent og betydeligt prisunderbud (op til 47 %) af fællesskabserhvervsgrenens priser til industrikunder i undersøgelsesperioden samt et konsekvent og betydeligt prisunderbud af LME's verdensmarkedspris. Dette forekom næsten altid at være tilfældet, uanset om LME-prisen havde været faldende eller stigende.

(49) Underbuddets størrelse (som defineret i betragtning 47) fandtes for importerede varer med oprindelse i Rusland at være på i gennemsnit 5,5 % og for importerede varer med oprindelse i Polen på mellem 8,8 % og 18,5 %.

6. Fællesskabserhvervsgrenens situation

a) Produktion

(50) Fællesskabserhvervsgrenens produktion af den pågældende vare har i løbet af den undersøgte periode været faldende fra indeks 100 i 1991 til 92 i undersøgelsesperioden. Kun nogle producenter har ved hjælp af investeringer kunnet omlægge en del af deres produktion til legeringssektoren (f.eks. zamak, en legering af zink og aluminium), hvor der er mindre konkurrence fra importerede varer.

b) Kapacitetsudnyttelse

(51) Erhvervsgrenen i Fællesskabet arbejdede i undersøgelsesperioden med en kapacitetsudnyttelse på over 90 %. Undersøgelsen viste imidlertid, at på grund af produktionsprocessens særlige karakter og de høje faste omkostninger i forbindelse med produktionen af ubearbejdet, ulegeret zink må kapaciteten udnyttes så meget som muligt, selv når dette indebærer, at det efterfølgende salg af den færdige vare sker med tab. Der påløber desuden også store variable omkostninger (f.eks. et stort energiforbrug til opstart), hvis produktionen afbrydes.

c) Lagre

(52) Skønt de samlede interne lagre (dvs. lagre hos zinkraffineringsfirmaerne selv) af SHG-zink faldt fra indeks 100 til 80 (se betragtning 39 og 64, steg de interne lagre af andre zinkkvaliteter end SHG (der ikke kan sælges gennem LME-systemet) fra indeks 100 i 1991 til 410 i undersøgelsesperioden.

d) Salg

(53) Fællesskabserhvervsgrenens salg til industrielle brugere i EF faldt fra indeks 100 i 1991 til 83 ved udgangen af undersøgelsesperioden. Navnlig udviser salget til messingindustrien et indekseret fald fra 100 til 53 og i varmegalvaniseringskanaler fra 100 til 63 i samme periode. Dette samtidige salgstab i disse to sektorer er påviseligt meget større end fællesskabserhvervsgrenens samlede negative salgsresultater. Erhvervsgrenen i Fællesskabet øgede også sit salg gennem LME-systemet med et deraf følgende nedadgående pres på dens salgspriser. Betydningen af tabet af salgsmængde kan kun fuldt ud forstås i lyset af, at salg gennem LME-systemet (på et tidspunkt med voksende LME-godkendte lagre) registreres som salg, men i realiteten kun er øgede oplagrede mængder, som ofte simpelthen indehaves af en tredjepart og derfor stadig er til stede på markedet (se betragtning 37 og 38).

e) Markedsandel

(54) Den klagende fællesskabserhvervsgrens markedsandel er faldet fra 38 % i 1991 til 31 % i undersøgelsesperioden sammenlignet med et forholdsvist stabilt forbrug i EF; tabet af markedsandel var langt større i messing- og varmegalvaniseringssektoren (se betragtning 53).

f) Prisudvikling

(55) Da prisen på zink, som en international handlet råvare, varierer af årsager, der ikke altid er forbundet med industriens efterspørgsel, forekommer det ikke relevant at analysere udviklingen i fællesskabserhvervsgrenens priser i forhold til dumpingimportens priser isoleret set uden at tage hensyn til bevægelserne i LME-prisen. På dette grundlag fandtes følgende virkninger for priserne:

g) Prisunderbud og dermed forbundet pristryk

(56) For den polske og russiske dumpingimport konstateredes der et så stort underbud af fællesskabserhvervsgrenens priser (som defineret i betragtning 48 og 49), at der var tale om et klart tab af direkte salg til industrielle brugere. Der erindres endvidere om, at dette salg, der mistedes til dumpingimporten, også fremtvang et skift fra direkte salg til industrielle brugere til salg gennem LME. Dette indebar, at fællesskabserhvervsgrenen fik en lavere pris, end det ellers ville have været tilfældet. Dette havde en dobbelt virkning på priserne:

i) Der opnåedes lavere priser ved sådanne salgstransaktioner, da der herved ikke opnås den overpris i forhold til LME-prisen, der sædvanligvis kan påregnes ved salg til industrielle brugere af metallet. Desuden pådrager en sælger sig også andre omkostninger (f.eks. mæglersalærer) i forbindelse med et sådant salg.

ii) Det øgede udbud af metal til LME-godkendte lagre bidrog til et øget udbud af metallet, som oversteg den kendte efterspørgsel på det pågældende tidspunkt.

Begge disse virkninger har tilsyneladende presset zinkpriserne nedad.

h) Rentabilitet

(57) De fleste af zinkproducenterne i Fællesskabet har konstateret betydelige tab, navnlig virksomheder involveret i fremstilling af GOB-zink. Tabene er udtrykt i procent af omsætningen steget fra 0,8 % i 1991 til 4,5 % i undersøgelsesperioden.

i) Beskæftigelse

(58) Faldet i antallet af personer, som er beskæftiget med fremstilling af ubearbejdet, ulegeret zink, har været betydeligt, nemlig fra 5 516 i 1991 til 5 367 i 1992, 4 677 i 1993 og 4 222 i undersøgelsesperioden, dvs. et fald på 23,5 % i den pågældende periode.

7. Konklusion vedrørende skade

(59) Der konstateredes følgende om de faktorer, der vedrører skade:

- Produktionsmængden er faldet med 8 %.

- For så vidt angår lagre tydede stigningen i fællesskabserhvervsgrenens lagre af ikke-SHG zink og LME-lagrene af SHG på, at der har været et fortsat nedadgående pres på salgspriserne.

- Den klagende fællesskabserhvervsgrens andel af EF-markedet er faldet fra 38 % i 1991 til 31 % i undersøgelsesperioden.

- I undersøgelsesperioden udgjorde dumpingimporten fra Rusland og Polen ca. 108 000 tons, og den kumulerede markedsandel steg fra lige under 1 % i 1991 til 5,3 % i ovennævnte periode.

- Der er påvist såvel prisunderbud som pristryk.

- Beskæftigelsen er faldet med 23,5 %.

- Fællesskabserhvervsgrenens tab er femdoblet.

(60) Det forekommer således, at der er klare tegn på væsentlig skade i analysen af de relevante økonomiske faktorer vedrørende erhvervsgrenen i Fællesskabet. Dette er særlig indlysende i EF-erhvervsgrenens salgsresultater i messing- og varmegalvaniseringssektoren af dens samlede marked (for så vidt angår markedsandel og salgsmængde) samt i fællesskabserhvervsgrenens store tab.

I betragtning af ovenstående konkluderede Kommissionen, at der er forvoldt erhvervsgrenen i Fællesskabet væsentlig skade.

F. ÅRSAGEN TIL SKADE

1. Indledning

(61) Kommissionen undersøgte, om den skade, som fællesskabserhvervsgrenen havde lidt, var forårsaget af den russiske og polske dumpingimport, og om andre faktorer havde forårsaget eller bidraget til skaden, og i bekræftende fald om en sådan skade forårsaget af andre faktorer ikke ukorrekt var tilskrevet dumpingimporten. Undersøgelsen måtte tage hensyn til afmatningen på Fællesskabets og de internationale zinkmarkeder i undersøgelsesperioden og de deraf følgende lave zinkpriser.

2. Virkningerne af dumpingimporten

(62) Undersøgelsen har vist, at de dumpede importerede varer i betragtning af deres renhed generelt konkurrerer med fællesskabserhvervsgrenens varer, og mest direkte på mindst to klart identificerbare områder (varmegalvanisering og messingfremstilling). På disse områder har erhvervsgrenen i Fællesskabet mistet en særlig stor salgsandel, og handelen med disse sektorer er faldet fra 30 % af fællesskabserhvervsgrenens samlede salg i 1991 til 20 % af det samlede salg i undersøgelsesperioden. Idet der erindres om, at fællesskabserhvervsgrenens samlede salg faldt med 17 % i samme periode, medens de pågældende eksportlandes salg steg med over 500 % forekommer det, at dumpingimportens tilstedeværelse også klart føles i de resterende markedssegmenter.

Konkurrencen fra dumpingimporten foregår hovedsagelig på prisen. I denne forbindelse skal det bemærkes, at fordi fællesskabserhvervsgrenen opererer på en raffineringsmargen mellem omkostningerne ved zinkkoncentrat (råvaren) og værdien af raffineret zink, har ethvert underbud af standardmarkedsprisen en uforholdsmæssig virkning på fællesskabserhvervsgrenens omkostningsstruktur. F.eks. er raffineringsmargenen mellem zinkkoncentrat (råvaren) og ubearbejdet, ulegeret zink på mellem 45 % og 50 % af LME-noteringsprisen for SHG-zink. En underbudsmargen på 5 % af LME-noteringsprisen vil derfor betyde, at erhvervsgrenen i Fællesskabet skal give afkald på 10 % af sin samlede margen, hvis den skal konkurrere på samme prisniveau.

(63) Kommissionen bemærkede, at undtagen for faktorer som EF-erhvervsgrenens salg i EF, dens markedsandel i EF og det samlede forbrug i EF er alle de økonomiske standardfaktorer, der har relevans for skadesanalysen, i nogen grad påvirket af bevægelser i LME-prisen, som fastsætter salgsprisen på raffineret zink og de råvarer, der anvendes i produktionsprocessen. Virkningen af disse bevægelser er yderligere analyseret i betragtning 65.

Det prisunderbud, der praktiseres af både de polske og russiske producenter, har dog tilsyneladende haft en yderligere afmattende virkning på fællesskabsproducenternes evne til at sælge deres produktion, som ligger ud over den cykliske afmatning af LME-priserne som eksemplificeret af de voksende lagerbeholdninger i det LME-godkendte oplagringssystem. Da fællesskabserhvervsgrenens pris er gennemsigtig idet den dikteres af de daglige prisnoteringer på London Metal Exchange, er enhver nedadgående afvigelse fra salgsprisen skadelig. Som forklaret i betragtning 38 og 56 er faldet i LME-priserne blevet understreget af tilstedeværelsen af dumpingimporten.

(64) Inden for disse rammer forekom det betydelige mistede salg i messing- og varmegalvaniseringssektoren som følge af betydeligt prisunderbud at have haft en skadelig virkning på fællesskabserhvervsgrenens samlede økonomiske resultater, da erhvervsgrenen i betragtning af de strukturelle særtræk ved zinkforarbejdning ikke kunne reagere ved at sænke priserne eller ved i større omfang at reducere produktionen for at begrænse omkostningerne (se betragtning 51). Tabet af dette salg, den store stigning i de interne lagre af andre zinktyper end SHG og den deraf følgende virkning for erhvervsgrenen i Fællesskabet kan i vidt omfang tilskrives importen fra Polen og Rusland. Denne dumpingimport kan derfor i forbindelse med de foreløbige konklusioner anses for at have forvoldt erhvervsgrenen i Fællesskabet væsentlig skade.

3. Virkninger af andre faktorer

a) Cyklisk afmatning af LME-prisen

(65) Om end det er sandsynligt, at en del af den skade, som fællesskabserhvervsgrenen har lidt, kan være forårsaget af den cykliske afmatning af LME-prisen (selv hvis spørgsmålet om, i hvor høj grad denne afmatning er blevet påvirket af forekomsten af zink til dumpingpriser, lades ude af betragtning), kan dette ikke forklare hele den konstaterede skade på grund af zinkraffineringserhvervets karakter. Hvis prisen på zink falder, mildner valutakurs- og zinkprissikringen for såvel køb som salg af zinkkoncentrater virkningerne af nedadgående pristendenser, da raffineringsfirmaernes margen forbliver forholdsvis stabil (se betragtning 47).

b) Import fra andre kilder

(66) Det er blevet fremført, at zink med oprindelse i Den Kinesiske Folkerepublik også kan have forvoldt skade for erhvervsgrenen i Fællesskabet. De importoplysninger, der er modtaget i henhold til den fællesskabsordning med forudgående tilsyn, som indførtes ved Rådets forordning (EF) nr. 519/94 (9), viser, at der ikke er importeret zink med oprindelse i Den Kinesiske Folkerepublik til Fællesskabet fra den 15. marts 1994 til udgangen af undersøgelsesperioden.

c) Overkapacitet og høj anvendelsesgrad for den eksisterende kapacitet

(67) For så vidt angår den påståede overkapacitet og påstande om overdreven kapacitetsudnyttelse skal det bemærkes, at fællesskabserhvervsgrenens realkapacitet for det første allerede er faldet med 9 % siden udgangen af 1991, og at anvendelsen for det andet ikke er elastisk som følge af de store omkostninger forbundet med varierende produktionsmængder (se betragtning 51). En konstant høj kapacitetsudnyttelsesgrad forekommer derfor at være et normalt og nødvendigt træk ved zinkfremstilling.

d) Eksterne begivenheder

(68) I undersøgelsesperioden skete der en eksplosion på en produktionsfacilitet tilhørende en af fællesskabsproducenterne, og denne producent måtte derefter indstille produktionen i et betydeligt tidsrum. Denne producents manglende produktion blev imidlertid varetaget af en anden fællesskabsproducent efter betaling af afgift, efter at sidstnævnte producent havde genaktiveret sine hvilende GOB-anlæg. Denne begivenhed har derfor ikke haft nogen virkning på fællesskabserhvervsgrenens samlede præstation.

e) Dollarkursen

(69) Den amerikanske dollar (som LME-zinkpriserne angives i) faldt konstant i værdi i undersøgelsesperioden. Dette kan have haft en virkning på fællesskabserhvervsgrenens samlede rentabilitet i forbindelse med dens faste og visse variable omkostninger (i EF-valutaer) sammenlignet med LME-prisen i dollars. Virkningen af dette fald i dollaren synes imidlertid opvejet af det sideløbende fald i omkostningerne til råvarer (købes også i dollars) og af den universelle praksis med valutakurssikring.

4. Konklusion vedrørende årsag

(70) Der er stærke beviser for en årsagssammenhæng mellem dumpingimporten og den konstaterede væsentlige skade. Medens forbruget i Fællesskabet for fællesskabserhvervsgrenen har været forholdsvist stabilt, kan der især peges på følgende:

- Salget til messingindustrien er faldet med 47 % og til varmegalvanisering med 37 %, hvilket har bidraget til et samlet fald i salget på 17 % (som nævnt ovenfor er det i messing- og varmegalvaniseringssektoren, at erhvervsgrenen i Fællesskabet mest direkte konkurrerer med dumpingimporten).

- De eksporterede varer fra Polen og Rusland solgtes til under en allerede cyklisk afmattet og globalt anerkendt LME-pris samt betydeligt under den fastsatte pris for fællesskabserhvervsgrenen.

- Selv om det ikke kan udelukkes, at andre faktorer såsom lave verdensmarkeds- og fællesskabspriser kan have bidraget til fællesskabs-erhvervsgrenens utilfredsstillende finansielle resultater, er den skade, der er forvoldt af dumpingimporten på grund af den konstaterede prisudbudsmargen, følgelig ikke desto mindre væsentlig.

G. FÆLLESSKABETS INTERESSER

(71) I overensstemmelse med artikel 21, stk. 1, i grundforordningen undersøgte Kommissionen på grundlag af alle de fremlagte oplysninger de aspekter, som var relevante for vurderingen af Fællesskabets interesser. I en sådan undersøgelse må der tages særligt hensyn til behovet for at fjerne de handelsfordrejende virkninger af den skadelige dumping for at genskabe en retfærdig og effektiv konkurrence på fællesskabsmarkedet. Behovet for at fjerne de skadelige virkninger af dumping afbalanceres af kravet om, at det i tilfælde, hvor der konstateres dumping, skade og årsagssammenhæng, vurderes, om der er tvingende grunde til, at en indførelse af foranstaltninger vil være i modstrid med Fællesskabets interesser.

Der blev ikke modtaget bemærkninger fra brugere om noget aspekt i forbindelse med Fællesskabets interesser, skønt Kommissionen opfordrede hertil, jf. meddelelsen om indledning af proceduren.

1. Fællesskabserhvervsgrenens interesser

(72) De pågældende lande fandtes at have solgt til under den let konstaterbare verdensmarkedspris for eksport og til under den normale værdi (for begge landes vedkommende baseret på priser i Polen) og at have forvoldt væsentlig skade for erhvervsgrenen i Fællesskabet. Det forekommer sandsynligt, at denne skade, hvis den fortsætter, på mellemlang til lang sigt vil føre til fabrikslukninger, hvoraf nogle kan finde sted i dele af Fællesskabet, som allerede anerkendes som økonomisk tilbagestående.

2. Virkninger på brugerindustrier

(73) Skønt der ikke blev gjort indsigelse af importører eller brugere af de dumpede varer, har Kommissionen undersøgt virkningen af foranstaltninger på brugerindustrierne (navnlig varmegalvaniserings- og messingindustrien). Sådanne virkninger bør være minimale, da grundlaget for enhver foranstaltning (i overensstemmelse med bestemmelserne i »mindstetoldregelen« som forklaret i betragtning 76 vil tage hensyn til størrelsen af den universelt anerkendte råvarepris for zink på verdensmarkedet. De kunder, som har benyttet sig af dumpingimport ved køb af produktionsfaktorer, vil ikke blive stillet konkurrencemæssigt ugunstigt, da prisen på zink i Fællesskabet stadig vil blive dikteret af LME. Foranstaltninger vil desuden sikre, at de dele af brugerindustrien, som ikke har haft adgang til de dumpede varer, vil kunne konkurrere på en mere retfærdig måde med de brugere, som har haft en uretfærdig konkurrencemæssig fordel af at købe de dumpede importerede varer.

3. Andre argumenter vedrørende Fællesskabets interesser

(74) To af de fællesskabsproducenter, der truedes mest af dumpingimporten (dem, der fremstiller GOB-zink), har produktionsfaciliteter i områder, der allerede er økonomisk sårbare (Sardinien og Nord-Pas-de-Calais). Andre EF-producenter er desuden også beliggende i tilsvarende områder i Belgien og Tyskland. Enhver fabrikslukning eller rationalisering af produktionen vil derfor have en uforholdsmæssigt stor virkning for økonomien i disse producenters lokalområder.

4. Konklusion

(75) På grundlag af de fremlagte oplysninger kan det konkluderes, at det er i Fællesskabets interesse at anvende foranstaltninger for at fjerne de handelsfordrejende virkninger af den skadelige dumping og i fuldt omfang genskabe en retfærdig og effektiv konkurrence, da der ikke har vist sig tvingende grunde, som berettiger, at der ikke indføres foranstaltninger.

H. MIDLERTIDIG TOLD

(76) I overensstemmelse med artikel 7, stk. 2, i grundforordningen undersøgte Kommissionen, hvilken told der ville være tilstrækkelig til at afhjælpe den skade, der er påført erhvervsgrenen i Fællesskabet af dumpingen. Med henblik herpå fastsattes skadesafhjælpningsmargenen på grundlag af den månedlige LME-pris i undersøgelsesperioden plus 3 % (ab fabrik salgstillæg til dækning af bl. a. omkostningerne ved valutakurs- og zinkprissikring - se betragtning 47). Skadesmargenen beregnedes derefter ved sammenligning med de faktiske eksportpriser for Polen ved overgang til fri omsætning i EF for hver enkelt transaktion på månedligt grundlag. For Rusland fandtes Eurostats månedlige gennemsnitspris plus EF-tolden at være lig med prisen ved overgang til fri omsætning i EF, og denne pris sammenlignedes derefter med den månedlige gennemsnitlige LME-pris plus 3 %.

(77) For Polen fandtes alle transaktioner at være gennemført på et prisniveau under skadestærskelniveauet undtagen for én virksomheds salg i én måned. Disse sidste salgstransaktioner synes at være forårsaget af et pludseligt fald i LME-prisen på zink og ikke af nogen ændring i den pågældende polske eksportørs eksportprisfastsættelsespolitik. Dette salg kunne derfor ikke tages i betragtning, hvorimod der blev taget hensyn til alle øvrige salgstransaktioner med henblik på fastsættelsen af skadesafhjælpningsniveauerne. Beregningerne førte til følgende resultater:

>TABELPOSITION>

(78) For Rusland kunne Kommissionen på grund af en total mangel på samarbejde kun støtte sig til importoplysninger fra Eurostat og oplysninger leveret af de statistiske kontorer i Østrig, Finland og Sverige. Alle salgstransaktioner blev derfor taget i betragtning, undtagen for salget i tre måneder (af samme årsager som beskrevet i betragtning 77). Skadesafhjælpningsniveauet fandtes at være 5,5 % (dvs. under den tilsvarende dumpingmargen) og bør derfor danne grundlag for tolden.

(79) Skønt de eksporterede varer fra Rusland og Polen konsekvent solgtes til under LME-prisen, er der ikke under undersøgelsen fremkommet oplysninger, der kunne tyde på, at salget fra Rusland og/eller Polen har trykket LME-prisen i en sådan grad (under hensyntagen til konklusionerne i betragtning 38, 56 og 63, at denne er blevet upålidelig i forbindelse med beregningen af skadesmargenen. Eksporten fra Rusland og Polen i undersøgelsesperioden (der ikke kunne sælges gennem LME) udgjorde mindre end 0,07 % af den samlede værdi af den zink (dvs. kun SHG af anerkendte mærker), der handledes gennem LME.

I. AFSLUTTENDE BESTEMMELSER

(80) I overensstemmelse med Europaaftalen mellem De Europæiske Fællesskaber, deres medlemsstater og Polen (10), under hensyn til konklusionerne fra Rådets møde i Essen om konsultation af CEES (Central European and Eastern Countries) i antidumpingprocedurer, underrettede Kommissionen Associeringsrådet EU-Polen om, at dens undersøgelse havde ført til den konklusion, at polske eksportører foretog dumping af den pågældende vare. Desuden blev resultatet af proceduren meddelt de samarbejdende polske parter samt de polske myndigheder. Da der ikke blev fundet en tilfredsstillende løsning for Kommissionen, har Kommissionen besluttet at pålægge en midlertidig antidumpingtold på importen af den pågældende vare med oprindelse i Polen i overensstemmelse med artikel 7 i grundforordningen.

(81) Af hensyn til en forsvarlig forvaltning bør der fastsættes en frist, hvori de berørte parter kan tilkendegive deres mening skriftligt og anmode om at blive hørt mundtligt. Det skal desuden erklæres, at alle konklusioner i forbindelse med denne undersøgelse er foreløbige og kan tages op til fornyet overvejelse i forbindelse med enhver endelig foranstaltning, som Kommissionen måtte foreslå -

UDSTEDT FØLGENDE FORORDNING:

Artikel 1

1. Der indføres en midlertidig antidumpingtold på importen af ubearbejdet, ulegeret zink henhørende under KN-kode 7901 11 00, 7901 12 10 og 7901 12 30 med oprindelse i Rusland og Polen.

2. Tolden fastsættes til følgende procentsats af nettoprisen, frit Fællesskabets grænse, ufortoldet:

>TABELPOSITION>

3. Medmindre andet er angivet, finder gældende bestemmelser for told anvendelse.

4. De i stk. 1 omhandlede varers overgang til fri omsætning i Fællesskabet er betinget af, at der stilles sikkerhed svarende til den midlertidige told.

Artikel 2

De berørte parter kan inden 15 dage fra tidspunktet for nærværende forordnings ikrafttræden tilkendegive deres mening skriftligt og anmode om at blive hørt mundtligt af Kommissionen, jf. dog artikel 20 i forordning (EF) nr. 384/96.

I overensstemmelse med artikel 21, stk. 4, i forordning (EF) nr. 384/96 kan de berørte parter fremsætte bemærkninger om anvendelsen af denne forordning inden for en måned fra tidspunktet for dens ikrafttræden.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning finder anvendelse i seks måneder, medmindre Rådet vedtager endelige foranstaltninger inden udløbet af denne periode, jf. dog artikel 7, 9, 10 og 14 i forordning (EF) nr. 384/96.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. marts 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 317 af 6. 12. 1996, s. 1.

(3) EFT nr. C 143 af 9. 6. 1995, s. 12.

(4) EFT nr. L 349 af 31. 12. 1994, s. 1.

(5) EFT nr. L 122 af 2. 6. 1995, s. 1.

(6) Kommissionens afgørelse 97/223/EF, om afslutning af antidumpingproceduren vedrørende importen af ubearbejdet, ulegeret zink med oprindelse i Kasakhstan, Ukraine og Usbekistan, se side 47 i denne Tidende.

(7) Baseret på de samarbejdende selskabers samlede produktionsmængde (som bekræftet ved efterprøvning), sammenlignet med den samlede produktion i Fællesskabet (kilde: International Lead and Zinc Study Group).

(8) Lead and zinc statistics, Monthly Bulletin of the International Lead and Zinc Study Group, September 1995.

(9) EFT nr. L 67 af 10. 3. 1994, s. 89.

(10) EFT nr. L 348 af 31. 12. 1993, s. 1.